<classify> NCHI za Afrika Magharibi zimeonesha nia ya kununua takribani asilimia 50 ya mahitaji yao ya mvinyo, kutoka mkoani hapa baada ya kuuonja na kuuona kuwa bora kuliko wanaoagiza kutoka Afrika Kusini na Ulaya. Hayo yamesemwa na Mkuu wa Mkoa wa Dodoma, Dk Binilith Mahenge wakati wa uzinduzi wa Kongamano la Kitaifa la Ushiriki wa Watanzania katika Miradi ya Kimkakati na Uwekezaji, lililofanyika jijini hapa mwishoni mwa wiki.Dk Mahenge akiwakaribisha wadau wa Kongamano hilo jiji hapa, kwanza alimpongeza Rais John Magufuli kwa kumwalika Rais wa Kenya, Uhuru Kenyatta na kumpa mvinyo unaojulikana kama President. Alisema tukio hilo lilirekodiwa na kusambazwa katika mitandao na kusababisha wafanyabiashara wa Afrika Magharibi kutembelea Dodoma kuona unavyozalishwa. Alisema wageni hao walipoonja mvinyo huo waliufurahia na kusema wataanza kuuagiza kutoka Dodoma kwani mvinyo huo ni bora kuliko ule waliokuwa wakiagiza Afrika Kusini wa takribani asilimia 30 na kutoka Ulaya wa asilimia 50.Aidha Dk Mahenge aliwataka Watanzania kutumia bidhaa za ndani hasa mvinyo kutoka Dodoma wakati wote watakapopata fursa ya kushiriki katika miradi ya kimkakati nchini. Kongamano la kitaifa la pili kufanyika nchini, la kwanza lilifanyika Dar es Salaam mwaka 2016, limekutanisha wadau kutoka sekta za umma na sekta binafsi zaidi ya 400 kwa lengo la kuonesha fursa changamoto katika ushiriki katika miradi ya kimkakati lukuki inayotekelezwa nchini. Tanzania inatekeleza miradi ya kimkakati lukuki kutoka ya umeme, ujenzi wa reli, barabara na madaraja, afya, elimu na mingine mingi ambayo Watanzania wana fursa ya kushiriki katika kuitekeleza.  <topic>: KITAIFA 